Raadslid in hof oor moord op tienerseunŉ Raadslid van die Madibeng-munisipaliteit in Noordwes het Donderdag saam met haar seun en nog ŉ verdagte in die Ga-Rankuwa-landdroshof verskyn in verband met die moord op ŉ tienerseun. Brig. Thulani Ngubane, woordvoerder van die polisie, sê die 44-jarige raadslid, haar 19-jarige seun en hul 25-jarige buurman is vrygelaat hangende verdere ondersoek. “Die hof het meer inligting versoek, aangesien dit ŉ geval van bende-geregtigheid was,” het hy gesê. Die raadslid, haar seun en hulle buurman het glo die 17-jarige seun aangerand nadat hy glo iemand in Brits wou verkrag. “Daar word beweer die verdagtes het die seun gestamp dat hy op die grond val en hom geskop. Hy is na ŉ hospitaal geneem waar hy later dood is.” Ngubane sê die polisie ondersoek die saak.